മുസാഫര്നഗര് വര്ഗീയ കലാപം 77 കേസുകള് ഉത്തര്പ്രദേശ് സര്ക്കാര് പിന്വലിച്ചു, ഒഴിവാക്കിയത് ജീവപര്യന്തം വരെ ലഭിക്കാവുന്ന കുറ്റകൃത്യങ്ങള് ഉത്തര്പ്രദേശിലെ മുസഫര്നഗറില് നടന്ന വര്ഗീയ കലാപവുമായി ബന്ധപ്പെട്ട് രജിസ്റ്റര് ചെയ്ത 77 കേസുകള് സര്ക്കാര് പിന്വലിച്ചു. കേസ് ഒഴിവാക്കിയ വിവരം അമിക്കസ് ക്യൂറി സുപ്രീംകോടതിയില് അറിയിച്ചു. ഒരു കാരണവും നല്കാതെയാണ് കേസുകള് സര്ക്കാര് പിന്വലിച്ചതെന്നാണ് അമിക്കസ് ക്യൂറി സുപ്രീംകോടതിയെ അറിയിച്ചത്. ജീവപര്യന്തം ശിക്ഷ ലഭിക്കാവുന്ന കൊള്ള പോലുള്ള കുറ്റങ്ങളാണ് പിന്വലിച്ചത്. ഓഗസ്റ്റ് 20 ന് ഉത്തര്പ്രദേശ് സംസ്ഥാന അഭിഭാഷകന് തനിക്ക് അയച്ച കത്തിന്റെ ഭാഗമാണ് ഈ വിവരമെന്ന് അമിക്കസ് ക്യൂറി വിജയ് ഹന്സാരി പറഞ്ഞു. 2013 ലെ മുസാഫര്നഗര് കലാപവുമായി ബന്ധപ്പെട്ട 510 കേസുകള് 6,869 പ്രതികള്ക്ക് എതിരെ മീററ്റ് സോണിലെ അഞ്ച് ജില്ലകളില് രജിസ്റ്റര് ചെയ്തിട്ടുണ്ടെന്നും, സുപ്രീംകോടതി അമിക്കസ്ക്യൂറിയായി നിയോഗിച്ച മുതിര്ന്ന അഭിഭാഷകന് വിജയ് ഹന്സാരിയക്കു വേണ്ടി അദ്ദേഹത്തിന്റെ അഭിഭാഷക സ്നേഹ കലിത കോടതിയെ അറിയിച്ചു. 510 കേസുകളില് 175 എണ്ണത്തില് കുറ്റപത്രവും 165 എണ്ണത്തില് അന്തിമ റിപ്പോര്ട്ടും സമര്പ്പിച്ചു. 170 കേസുകള് റദ്ദാക്കുകയും ചെയ്തു. തുടര്ന്നാണ്, സി.ആര്.പി.സിയിലെ 321ാം വകുപ്പ് പ്രകാരം 77 കേസുകള് പിന്വലിച്ചതായി സര്ക്കാര് അറിയിച്ചത്.